arnastofnun/IGC-2024 huggingface dataset:
Mjög íslenzk tregða

Fjórum brezkum göngumönnum hefur í desember verið bjargað þrisvar í óbyggðum. Þyrla sótti þá í gær upp í Emstrur eftir nýjasta neyðarkallið frá þeim. Eftir hverja björgun leggja þeir aftur af stað. Í hvert skipti hafa björgunarsveitir og landhelgisgæzla tugmilljóna kostnað af æðinu. Eftir hvert hvassviðri rísa og hníga kröfur um, að eitthvað sé gert til að innheimta kostnað. Mest er heimtuð skyldutrygging á ferðamenn. Þingmenn heimta hana líka. Að venju gerist ekkert. Eins og kvartanir um smálánaokur og kennitöluflakk og salernisleysi. Allir æsa sig upp og stjórnvöld gera ekkert, hvorki ríkisstjórn né alþingi. Mjög íslenzk tregða.
Smálán ríða enn húsum

Alþingi og ríkisstjórn hefur ekki tekizt að stöðva smálánafyrirtæki og loka þeim. Okrararnir hafa riðið húsum í nokkur ár. Ginna illa statt fólk til að leysa raunverulegan eða ímyndaðan vanda líðandi stundar. Gerðar hafa verið veiklulegar tilraunir til að hafa hemil á okrurunum, en ekkert gengið. Síðast sluppu þeir með lagakrókum fyrir jól við 158 milljón króna sekt. Alþingi og ríkisstjórn sitja eins og þau fífl, sem þau eru, og horfa á. Auðvitað þarf að setja skýr og klár lög um bann við okri að hætti smálána. Lög sem loka, þótt lagatæknar reyni sniðgöngu. Eitthvað mikið er bogið við pólitíska getuleysið.
Einka-saman-frelsi-afskipti

Áður var stjórnmálaskoðunum skipt á hægri-vinstri eða einka-saman ás. Síðar kom annar ás, hornrétt á hinn, frelsis-afskipta ás. Stalín flokkaðist þá saman-afskipta, Thatcher einka-afskipta, Pinochet einka-frelsis og Gandhi saman-frelsis. Píratar eru flestir í saman-frelsis hólfi, stutt frá Gandhi. Færri þeirra eru í einka-frelsis hólfi. Langt er milli Ayn Rand-hyggju hægri ungliða og Chomsky-hyggju vinstri ungliða. Heimdallur er heimahöfn þeirra, sem vilja auka einka-frelsi og afnema reglur, sem „hefta framtak“. Píratar eru þá væntanlega heimahöfn hinna, sem vilja taka saman höndum um að dreifa gæðum lífsins, stunda saman-frelsi. En líklega eru víddirnar fleiri en þessar tvær.
Varúð: Trójuhestar

Ég hef litla trú á, að gagnlegt sé að efla róttæka hægrið eða róttæka vinstrið. Hvort tveggja er gömul lumma frá 20. öld. Mér finnst staður framtíðarinnar vera á hinni róttæku miðju. Flestir Íslendingar eru á íhaldsmiðju. Þar hafa vinstri sjálfstæðismenn og hægri jafnaðarmenn löngum verið á svipuðum slóðum. Þeim þarf að lyfta upp úr fortíðinni. Það getur ný, róttæk miðja gert. Miðja, sem hugsar allt upp á nýtt, án þess að endurtaka kreddur af 20. öld. Píratar hafa staðsett sig á róttækri miðju, stundum á anarkískri miðju, samkvæmt mannvali og stefnu. En þeir verða að gæta sín á Trójuhestum frá hægri jaðrinum og vinstri jaðrinum.
Einn öflugri en allir

PÁLL Vilhjálmsson álitsgjafi sýnir skrítna staðreynd: Stefán Ólafsson prófessor er öflugri stjórnarandstaða en öll andstaðan á alþingi samanlögð. Hún á að hafa syngjandi meðbyr vegna heimsku og illsku ríkisstjórnar og arfleifðar hennar frá öfgum einkaframtaksins fyrir hrun. En hún nær engum vopnum. Stefán birtir hins vegar hver gögnin á fætur öðrum, sem sýna eymd stjórnvalda. Étur ekki bara öfga ríkisstjórnarinnar, heldur slátrar líka Viðskiptaráði fyrir morgunverð. Ætti að vera formaður Samfylkingarinnar í stað einhvers jólasveins frá Blair-tímanum. Það er hreint skrípó, að Samfylkingin og Vinstri græn hafi samtals 20% örfylgi.
Næfurþunn lífsskoðun

Zúismi er ekki fjölgyðistrú frá bronzöld, þótt aðstandendur haldi því fram, nú síðast í Kjarnanum. Trúin var fundin upp á Íslandi árið 2015. Zú eða Anzú var nánast bara hluti af leiktjöldunum í guðaheimi Súmera. Raunar eins minni háttar og hægt er að vera. Gegndi því eina hlutverki að vera drepinn á fjalli og var þar með úr sögunni. Ekki er vitað til, að nokkru sinni hafi verið nein minnsta trú á honum. Ekki er vitað til, að neinn hafi nokkru sinni beint bænum sínum til hans. Bara nafn til að fylla upp í goðafræði Súmera. Upprisa Zú á Íslandi snýst um, að fólk vill losna með þunnum brandara undan sóknargjaldi. Er það lífsskoðun?
Gaddavír á landamærum

Stuðningur í Svíþjóð við móttöku flóttamanna hefur á þremur mánuðum minnkað úr 44% í 19%. Meirihluti Svía er andvígur viðtöku. Um áramót setja Svíar eftirlit á Eyrarsundsbrú. Partur af hruni fjölmenningarstefnu í Evrópu. Danir hyggjast rífa skartgripi af flóttamönnum, svo sem frægt er orðið. Markmiðið er að hræða flóttamenn frá komu. Forseti Tékka sakar flóttafólk um skipulega innrás og vill koma því burt. Korsíka hefur formlega lýst yfir sjálfstæði frá Frakklandi, sett upp þjóðrembustjórn. Skríllinn þar er farinn að rústa moskum og brenna kóraninn. Við sjáum fram á gaddavír á öllum landamærum. Stríðið er komið til Evrópu.
Einkavæðing pírata

Þegar kommúnisminn hrundi í Sovéti og fylgiríkjum, voru þeir hörðustu í klípu. Sögðu kommúnismann samt góðan, en Stalín og aðrir vondir kallar hefðu eyðilagt hann. Minnir á hrun auðhyggjunnar í bankakreppunni 2008, þegar Time útnefndi Greenspan seðlabankastjóra sem mesta geranda hrunsins. Á 25 manna lista gerenda var líka Davíð Oddsson. Samt er öfgajaðarinn ekki mát. Segir Greenspan hafa verið sósíalista með handstýringar. Formaður framkvæmdaráðs pírata segir það. Pírata! Líklega eru DO & HHG þá líka sósíalistar. Hin Sanna Frjálshyggja enn ekki prófuð. Og píratar þurfa að drífa sig í stjórnlausa einkavæðingu.

Wikipedia

WEF
Allir þykjast píratar

Hópur lærisveina Hannesar Hólmsteins haslar sér völl í pírataspjallinu. Eru þar í sókn og vörn fyrir einkavæðingu innviða samfélagsins. Afleiðing af langvinnum sigurtölum pírata í könnunum er, að allir vilja komast þar á skip. Næst fara menn að flykkjast á fundi pírata. Spjall pírata er opið og kjörið fyrir áróður. Þar er raunar eina pólitíska umræðan í fésbók. Önnur pólitík á fésbók er prívat eða í lokuðum hópum sértrúaðra. Ýmsir, sem styðja samfélagsrekstur á innviðum samfélagsins, hafa tekið til varna. Samanlagt er þetta fróðlegt aflestrar. En tilefni er til varúðar, þegar allir þykjast allt í einu vera orðnir píratar.
Styrjöld lífsskoðana

Stríð er hafið innan öfgamúslima og milli þeirra og veraldarhyggju vesturlanda. Lýsir sér í stríði í Sýrlandi og Írak og í hryðjuverkum í Evrópu. Lág prósenta tekur þátt í öfgunum, en fjöldi einstaklinga er samt hár. Í Vestur-Evrópu eru um 300.000 jihadistar, þeir sem trúa á uppgjör þessara lífsskoðana. Í þessum hópi eiga hryðjuverkamenn skjól. 2000 Evrópu-múslimar hafa barizt í Sýrlandi og Írak undir merkjum Isis. 1000 af þeim eru komnir til baka, þar á meðal 250 til norðurlandanna. Líklega eru þeir flestir undir eftirliti, en meira eða minna ófullnægjandi. Óhjákvæmilegt er, að þessi styrjöld rústi fjölmenningarstefnu.
Gamla og nýja skyrið

Gamla skyrið var matur, þungur matur fyrir útivinnandi fólk við vosbúð. Svo kom nýja skyrið, léttur og sætur eftirréttur. Er raunar ekki skyr í hefðbundnum skilningi, en hefur slegið í gegn. Útrás hins íslenzka skyrs er útrás þessa sæta og létta eftirréttar. Raunar er það rosalega gott, til dæmis í útfærslu Matar og drykkjar í Sögusafninu. Í eftirrétt mæli ég með slíku skyri, frekar en gamla skyrinu í útfærslu Friðriks V. Ég virði gælur Friðriks við gamlar hefðir. En gamla skyrið var og er þungur matur, ekki léttur eftirréttur. Vona, að gamla skyrið fáist áfram, en vel mér hiklaust nýja skyrið, sem flestum líkar betur.
Trúarstríð til Evrópu

Íran styður ríkisstjórnir Shia múslima í Írak og Sýrlandi og Shia uppreisnina í Jemen. Sádi-Arabía styður stjórn Sunni múslima í Jemen og Sunni uppreisnarmenn í Sýrlandi og Írak og Afganistan, þar á meðal al Kaída og Isis/Daesh. Tyrkland styður sömu aðila og Sádi-Arabía, þar á meðal Isis/Daesh. Sádi-Arabía styður líka Wahabi öfgamoskur í Pakistan og Evrópu. Miðaldafurstar Arabíu hata alla vestrænu. Með fjöldamorðunum í París voru þessi átök flutt til Evrópu. Þar með var þriðja heimsstyrjöldin hafin. Flækjustigið er hátt, því bæði Sunni og Shia hata vestrænt ofbeldi í Miðausturlöndum. Hafið er „Allahu Akbar“ heimsstríðið.
Tvítrúaðir og fjöltrúaðir

Japanir hafa skrítna trúarsiði, tvenn trúarbrögð í senn, shintó og búdda. Gömul forfeðradýrkun er shintó og búddismi er lífsspeki fremur en trú. Japani hefur báða siði og kannski þann þriðja í viðbót. Fæðist í shintó, giftist í kaþólsku og deyr í búddisma. Notar þá helgisiði, sem hæfa hverju tækifæri. Fer eftir aðstæðum í shintó-hof, búdda-hof eða kaþólska kirkju. Lítur fyrst og fremst á trú sem helgisiði. Engin spenna virðist vera milli þessara mjög svo ólíku siða í Japan. Þeir einu sem slá Japani út í trúarvídd eru íslenzkt nýaldarfólk. Það trúir öllu dularfullu í boði, allt frá stokkum og steinum niður í stjörnuspár.
Ahúramazda og Ahríman

Pólitíkin hér fylgir trú Forn-Persa að hætti spámannsins Zaraþústra. Góðafólkið tilbiður Ahúramazda, guð hins góða í manninum, guð ljóssins, árs og friðar. Og vondafólkið tilbiður Ahríman/Mammon, hinn illa stríðsguð græðgi og dauða. Við vitum ekki, hvernig barátta guðanna endar, en við þurfum að leggja okkar lóð á vogarskál Ahúramazda. Sumt af þessu kristallast á alþingi Íslendinga. Þar ræður Ahríman/Mammon og reynir að magna illskuna og græðgina í landinu. Fylgismenn Ahúramazda heyja erfiða varnarbaráttu lífs og friðar. Orrusta okkar verður háð eftir sautján mánuði. Þá væntir 65% góðafólkið sigurs yfir 35% vondafólkinu.
Enn eru forn jól

Jólin eru forn skammdegishátíð í köldum löndum. Eftir vetrarsólstöður safnaðist fólk saman við veizluborð og fagnaði vaxandi birtu. Lýsti von um gæzku jarðar og frjósemi manna og dýra. Fólk át og drakk og var glatt. Leyfði brjóstbirtu að lýsa skammdegið og gera fólki kleift að þola mörsug og þorra. Þannig eru jólin enn, þótt hlaðið hafi verið á þau kristinni helgi. Minna fer þó fyrir drottni allsherjar en trúarbrögðum Mammons, er situr í hásæti með Óðni og Frey. Gjafir, matur og drykkur einkenna nútímajól eins og hin fornu jól. Fólk „drekkur jól“ og „heyr Freys leik“. Því meira sem hlutir breytist, því meira eru þeir eins.
Ef þú getur borgað

Á píratavefnum er áhugavert spjall um ríkisrekstur og einkavæðingu. Á köflum fer deila einkasinna og samfélagssinna út í köll og læti, en það er bara ágætt í bland. Einkasinnar eru þarna öflugur minnihluti. Nota þekktar kennisetningar úr kredduritum sínum. Rökin eru úr hugarheimi höfunda kreddurita. Reynsla þjóða er haldbetri en rökin. Hún er áþreifanleg. Komin næg reynsla af einkarekstri innviða í Bandríkjunum og einkavæðingu í Bretlandi og á norðurlöndum. Einkarekstur heilsu í Bandaríkjunum er tvöfalt dýrari og gagnast bara hálfri þjóð. Í Bretlandi hrannast upp dæmi um verri heilsuþjónustu og sama er byrjað á norðurlöndum. Einkastefnan fetar í átt til Albaníu Ásdísar Höllu, þú færð fína þjónustu, ef þú getur borgað.
Misnotuð þrenging

Vont er, að ríkið safni skuldum og sói skattfé í vaxtagreiðslur. Af því stafar krafan um hallalaus fjárlög og ríkisreikninga. Lögfesting á þrengingu svigrúms til hallarekstrar hefur þó á síðustu áratugum verið notuð til annars. Notuð til að rökstyðja sölu á innviðum samfélagsins. Verið vopn í höndum einkavæðingar. Við höfum reynsluna frá Keflavík og hún er bitur. Undarleg er líka sú röksemd, að í kreppu eða hruni megi víkja frá lögunum. Eru lögin þá bara viðmiðun, ekki alvörulög? Fólk er að vakna upp við vondan draum í Bandaríkjunum og Bretlandi, Grikklandi og Spáni. Endurvakin er krafan um, að innviðir séu ekki einkavæddir.
Aukinn ójöfnuður

Alþingi hefur þrengt svigrúm ríkisstjórna til að leggja fram fjárlög með halla til að mæta sveiflum. Er þó víða góð reynsla af tímabundnum halla, svo sem hjá Franklin Delano Roosevelt í bandarísku kreppunni. Hægri öfl reyna hins vegar að binda hendur ríkisins, svo sem í Suður-Ameríku á Kissinger-tíma. Jafnvel vatnið var einkavætt. Í Bretlandi hefur svigrúm stjórnvalda einnig verið þrengt á tíma Thatcher, Blair og Cameron. Útkoman er laskað heilsukerfi Breta. Vestur-Evrópa hefur forðast slíkar árásir á lífsöryggi fólks. En hér á landi studdu kratar og píratar minnkun svigrúms. Þótt vita megi, að tilgangurinn er að auka misjöfnuð.
Bjarni Ben snappaði

Bjarni Benediktsson er farinn að snappa. Ólafur Ragnar Grímsson juðaði honum úr jafnvægi í gær með því að biðja um nýja forgangsröðun stjórnvalda. Bjarni fór á taugum og hótaði að minnka fjárveitingar til embættis forsetans. Bjarni hefur þó lengst af haldið ró sinni. Fullyrt keikur eins og enginn sé morgundagurinn, að svart sé hvítt. Fjandskapur hans við fátæka fer þó ekki leynt í fjárlögum. Taugar hans brustu snögglega, þegar forsetinn fór að hrista hausinn. Bjarni nálgast þannig stíl Sigmundar Davíðs, sem snappar oftast, þá sjaldan hann birtist. Hvorugur kemst þó í hálfkvisti við Vigdísi Hauks, sem lifir í eilífu sísnappi.
Við sígum niður listann

Ísland sígur hægt niður lista Sameinuðu þjóðanna um lífsgæði, Human Development Index. Er nú komið niður í 16. sæti, sígur um svona eitt sæti á ári. Lífsgæði eru þarna metin eftir ævilíkum, skólagöngu, landsframleiðslu og ýmsu fleiru. Noregur er í efsta sæti, svo að ekki er skrítið, að Íslendingar streymi þangað. Enn telst þó Ísland til hóps vesturevrópskra ríkja, er ekki enn dottið niður í hóp þróunarríkja. En það gerist auðvitað hratt, ef núverandi stjórnarfar heldur áfram lengi enn. Með skipulögðum árásum á heilsu og menntun. Við gætum á næsta ári fallið niður fyrir Suður-Kóreu og Ísrael. Og svo blasir við brekkan niður.

(HDI)
Undanhald fjölmenningar

Fjölmenningasinnar í nágrannalöndunum hafa staðið fyrir þöggun um vanda tengdan sumum einstaklingum og hópum meðal múslima. Þöggun er hætt að virka. Fólk veit núna, að fjölmenning hefur galla. Gildir um þúsundir ofsatrúaðra og karlrembdra múslima. Leiddi til eflingar andstæðinga fjölmenningar víðs vegar um Evrópu. Fá nánast þriðjung alls fylgis og munu fara hærra. Mér sýnist fjölmenningarsinnar munu tapa þessu pólitíska stríði. Nema þeir noti reynsluna til að dempa sig og mæla með hófsamari fjölmenningu. Ekkert bendir til slíks. Ábendingum um aðeins hófsamari fjölmenningu er svarað með skapvonzkulegum upphrópunum um rasisma.
Ríkið er ódýrt

Þunn eru svör Viðskiptaráðs við gagnrýni á órökstuddar fullyrðingar þess um of dýran rekstur íslenzka ríkisins á hvern íbúa. Svörin veita engar upplýsingar um samanburð á Íslandi og útlöndum. Ekki orð um slíkt. Gagnrýnin sýndi þvert á móti, að ríkisrekstur er ódýrari hér á hvern íbúa en í flestum löndum Vestur-Evrópu. Sú fullyrðing gagnrýnenda og meðfylgjandi heimildir standa því óbreytt sem góð og gild staðreynd. Ríkisrekstur er ódýr hér á landi. Málinu er lokið. Viðskiptaráð tapaði. Aðild ráðsins að umræðunni sýnir oftast eymd ráðsins sem ónothæfs álitsgjafa um hagfræði. Svar þess byrjar og endar með persónuskætingi.

(WIKIPEDIA)
Drottningin og vígamaðurinn

Klassískt er í sögunni, að drottning sitji í hásæti í miðju ríki og vígamaður ólmist gegn óvinum á jaðri þess. Virðist líka vera farsælt hjá vinstri grænum. Fylgið er stöðugra en hjá sumum öðrum gamalflokkum. Katrín Jakobsdóttir situr á friðarstóli drottningar, vel metin af öllum, en varaformaðurinn á vígvellinum er blóðugur upp að öxlum. Björn Valur Gíslason sveik í kvótanum, en nær þó oft upp í efstu sæti á vinsældalista bloggsins. Eini pólitíkusinn, sem þangað nær, aðrir ná ekki máli. Slík verkaskipting gerði Frakkland að heimsveldi mataræðis. Drottning líður um veizlusal, en stríðsmaður hamast bullsveittur í eldhúsi.
Umhverfisböðlarnir

Ísland hrundi á fimm árum í samræmdri umhverfisvísitölu

YALE-háskóla. Árið 2010 var landið í efsta sæti, en er árið 2015 dottið niður í fjórtánda sæti. Enn erum við efst í hreinleika vatns, en komin niður í fimmtánda sæti í loftgæðum. Þegar kemur að gömlu atvinnuvegunum, er staðan svört. í regluverki um verndun vistkerfa og auðlindastjórnun erum við í 84. sæti í sjávarútvegi og 148. sæti í landbúnaði. Niðurstaðan er, að við njótum hreinustu náttúru í heimi, en förum með hana eins og naut í flagi. Við erum semsagt heimsins mestu umhverfisböðlar. Þannig fer fyrir græðgisþjóð, sem elskar jarðýtur og hefur asklok fyrir himinn.
Miklir menn erum við

Ásmundur Friðriksson þingmaður beitti þremur útgáfum af andstöðu sinni við hag umbjóðendanna í Þroskahjálp. Fyrst greiddi hann atkvæði gegn sömu afturvirkni til þeirra og annarra. Síðan sat hann hjá í annarri umferð. Loks læddist hann úr húsi og greiddi ekki atkvæði. Er svo sem ekki einn þingmanna um að vera breiðari í orði en á borði. Pétur heitinn Blöndal og Vilhjálmur Bjarnason hafa iðkað sérvizku í orði og hlýtt Flokknum í atkvæðagreiðslum. Hjá Framsókn hefur Frosti Sigurjónsson iðkað sérvizku í orði og hlýtt á borði. „Við erum epli“ sögðu hrútaberin. Um þá alla gildir, að „miklir menn erum við, Hrólfur minn“.
Guðsþakkarverkið

Hefðbundið er, að þeir, sem betur mega sín, níðast á þeim, sem minnst mega sín. Þannig hefur meirihluti alþingis verið að níðast á lítilmagnanum í allan vetur. Einnig er hefðbundið, að bófar mildist aðeins á aðventunni og fari að gæta að eigin sálarheill. Þá var og er til siðs að gera eitthvað viðvik fyrir einhvern aumingja. Það heitir guðsþakkarverk, er menn reyna þannig að bjarga sál sinni fyrir horn. Þeir afsaka illvirki sín gagnvart sjúkum, öldruðum og örkumluðum með því að gera lítið góðverk í restina. Í því ljósi er hægt að skilja góðverk á tveimur börnum, er alþingi varð einróma sammála um síðustu helgina fyrir jól.
Hálft fylgið hangir

Þegar ég var ungur, taldi Framsókn sig vera miðjuflokk. Var almennt flokkaður þannig fram að formennsku Halldórs Ásgrímssonar. Kominn núna yzt á hægri jaðar undir formennsku Sigmundar Davíðs og í hugmyndamyrkri Vigdísar Hauks. Þegar ég var ungur taldi Sjálfstæðisflokkurinn sig spanna frá miðju yfir til hægri. Oft komu að sögu litlir flokkar hægra megin. Nú er Flokkurinn kominn yzt til hægri í stefnuna Græðgi Er Góð í hugmyndaheimi Hannesar Hólmsteins, spámanns Davíðs. Í hamskiptum flokkanna fylgdi hálft fylgið. Sauðir og úlfar röltu með bófunum. Ekki virðist Viðreisn skafa mikið af Flokknum. Helmingur af fylgi flokkanna tveggja hefur því þolað hamskiptin. Hefðbundna 60% fylgið verður því 30% næst.
Góðafólkið og vondafólkið

Samkvæmt tali hægra fólks ríkir pólitískur rétttrúnaður til vinstri. Nýjasta útgáfa kenningarinnar talar um „góðafólkið“ í háðungarskyni. Líklega er hægra fólkið þá vondafólkið. Kjarninn í lífspeki Hannesar Hólmsteins er „Græðgi er góð“. Frægasta afleiðing þeirrar hugsunar er Brauðmolatrúin. Hún snýst um, að velmegun sáldrist frá hinum ríku yfir til hinna fátæku. Þannig birtist ofsinn í verkum núverandi ríkisstjórnar og þingmeirihluta hennar. Og nýtur stuðnings þriðjungs þjóðarinnar, sumpart vegna illmennsku og sumpart vegna heimsku fólks. Því munu völdin færast næst til „góðafólksins“ með „pólitískan rétttrúnað“.
Framsóknarveturinn

Öfgahægrið á Íslandi er í Framsókn. Þar er nýtur heimskan jafnaðar við vizkuna. Á þingi vaða uppi verstu subbur hennar, sem kunna hvorki íslenzku né rökfestu. Vigdís Hauksdóttir er skrípamynd af Guðna Ágústssyni. Ekki vottar fyrir mennsku í Framsókn, liðið veður um eins og naut í flagi. Hatar allt, sem lyktar af samhug og umhverfi. Setur syfjað zombie í hlutverk velferðarráðherra. Hún er sviplaus með öllu, stynur mæðulega, skoðar mál og skiptar nefnd um gátlista. Ég hef svo ekki þrek til að ræða undarlegasta fyrirbæri stjórnmálasögunnar, stóra barnið við Lækjartorg. Merki bara við hvern dag, er líður fram að nýrri byrjun.
Þenslugrein með lúsarlaun

Ófært er, að mesta þenslugreinin borgi starfsfólki lúsarlaun. Að ferðaþjónusta geti nýtt sér eymd verkalýðsfélaga. Að annars vegar sé kvartað yfir of miklu álagi á ferðastaði og hins vegar séu laun ósæmileg. Í fyrsta lagi þarf að auka menntun í matreiðslu, hússtjórn og móttöku. Í öðru lagi þarf ríkið að taka fram fyrir hendur aumingja verkalýðsfélaga og setja lágmarkslaun. Það er hið bezta mál, ef hærri tekjur leiða til vægari þenslu í greininni. Núverandi þensla er óhófleg fyrir of lélega aðstöðu á helztu ferðamannastöðum. Kapp er bezt með forsjá er það spakmæli, sem Íslendingar hafa átt einna erfiðast með að skilja.
Fylgislaus Viðreisn

Evrópusinnaði Sjálfstæðisflokkurinn heitir Viðreisn, hugljúfu nafni, sem minnir á betri tíð Ólafs Björnssonar og Gylfa Þ. Gíslasonar. Samt mælist flokkurinn ekki með neitt fylgi í skoðanakönnunum. Kannski hefur Benedikt Jóhannesson bannað mælingu Viðreisnar, meðan hann er ekki tilbúinn. En nú er bara hálft annað ár til kosninga, svo væntanlegir fylgismenn eru orðnir óþolinmóðir, séu þeir einhverjir. Gallup segir þá hörðu vera rúm 4%, einkum frá Samfylkingunni, síður frá Sjálfstæðisflokknum. Ekki er það glæsilegt. Allt þetta segir mér, að Evrópuaðild sé ekki innan sjónarsviðs kjósenda. Evrópa er því miður í lægð.
Rauðhálsar og jarðýtuvinir

Útreikningar Ágústs Einarssonar prófessors sýna, að listir og menning eiga 5% landsframleiðslunnar. Í samanburði á sjávarútvegur 9% og stóriðja 1%. Að auki eiga listir og menning stóran þátt í byltingu ferðaþjónustu. Ætli Björk ein jafngildi ekki allri stóriðju á Íslandi. Segið svo að menning sé bara „eitthvað annað“. Aðeins rauðhálsar á borð við þingmennina Gunnar Braga og Jón Gunnarsson trúa því. Umhverfisvernd, menning og listir skila sjálf og í ferðaþjónustunni meiru í landsframleiðslu en öll stóriðja landsins og sjávarútvegur. Íhaldsmenn og aðrir rauðhálsar og jarðýtuvinir alþingis skilja hins vegar ekki nútímann.
Röð óranna lengist

Enn lengist röð óranna. Eftir Landeyjahöfn og Vaðlaheiðargöng kemur hraðlest til Keflavíkurvallar. Kostnaður auðvitað vanáætlaður um 90-100 milljarða. Fluglest til Gardermoen kostaði 200 milljarða, en Leifsstöðvar-lestin er sögð kosta 106 milljarða. Vegalengd er svipuð. Gardermoen-lestin flytur 6 milljónir farþega á ári. Hér verða farþegar 0,5 milljónir. Með sama fargjaldi kostar miðinn 4.800 krónur. Verði hann dýrari, fara menn frekar á bíl. Greinilega dæmi, sem ríkið má ekki snerta með töngum. Og enn síður steypa sér í ábyrgðir. Lífeyrissjóðir verða væntanlega ginntir. Er það ekki orðin venjan að sparka í gamlingjana?
Talsmaður Norðuráls

Vilhjálmur Birgisson hefur á þessu ári í vaxandi mæli komið fram sem talsmaður Norðuráls. Meðal annars haldið fram, að Norðurál skili landinu 100 milljörðum króna í útflutningstekjur. Lunginn úr því eru þó upphæðir, sem renna til móður-og systurfélaga erlendis. Koma ekki við í hagkerfinu. Í raun borgar Norðurál eins og önnur stóriðja lítið umfram laun og raforku. Tölur Vilhjálms eru því hrikalega ýktar. Öll landráðafyrirtæki stóriðjunnar nota hækkun í hafi til að firra sig opinberum gjöldum á Íslandi. Raforkan, sem við sóum í stóriðju, væri betur seld í annan rekstur. Fráleitt er að tala um okur á raforku til stóriðju.
Ríkisbáknið er ódýrt

Viðskiptaráð hefur leiðbeint hægri stjórnvöldum frá aldamótum. Bankaskrímslið var byggt upp að ráði þess og hrundi. Ævinlega er ráðið yzt á brauðmolastefnu núverandi ríkisstjórnar. Nýjasta útspilið er krafan um fækkun ríkisstofnana. Hefur þá forsendu, að vegna fámennis sé ríkisbáknið dýrara á hvern íbúa en í stóru ríkjunum. Alröng forsenda. Íslenzka ríkisbáknið er ódýrara í rekstri á hvern íbúa en í öllum þorra ríkja Vestur-Evrópu. Ellefu ríki heimshlutans hafa meiri ríkiskostnað á íbúa en Ísland

(Wikipedia). Krafa Viðskiptaráðs er gott dæmi um, að nauðsynlegt er að grandskoða sannleiksgildi allra fullyrðinga þess.
Guðlaugur hélt haus

Guðlaugur Þór Þórðarson hélt haus í orrahríðinni um fjárlögin. Veifaði sífellt sömu excel-töflunni um, að Landspítalinn hafi aldrei verið í betri málum. Búið er að skera þann sýndarveruleika á hol. Meirihluti þjóðarinnar veit veruleika þess, að Landspítalinn liggur á hliðinni. Það skiptir Guðlaug engu, hann veifar bara töflunni góðu. Veit, að excel-lygi skiptir kjósendur flokksins engu máli. Heiðarlegt fólk er farið úr hópnum. Eftir sitja illmenni og fávitar og fylgið helzt samt um 25%. Þess vegna heldur Guðlaugur haus. Fór ekki að væla um sinn innri og betri mann eins og Ásmundur og Illugi. Þeir liggja óvígir hjá garði.
Illskan trompar gæzkuna

Ásmundur Friðriksson réðist gegn öryrkjunum sínum í gær, þegar hann hafnaði á alþingi sömu kjarabótum þeirra og annarra. Illugi Gunnarsson réðst gegn eigin tillögu um útvarpsgjald og greiddi atkvæði gegn gjaldinu. Í sama flokki og Ólöf Nordal, sem sagðist ekki sitja þegjandi hjá illri meðferð hælisleitenda og sat svo einmitt þegjandi hjá. Þessir pólitíkusar þurfa að athuga, að erfitt er að vera í bófaflokki og lýsa samtímis yfir góðsemi sinni. Að minnsta kosti verður síður gert grín að ósamræmi í orðum og verkum. Betra er að flagga ekki góðsemi sinni og fullyrða bara eins og Vigdís, að illska sín sé langbezt af öllu.